আগামী বছরেও অলিম্পিক অনিশ্চিত
দ্বিতীয় বিশ্বযুদ্ধের পর প্রথমবারের মতো স্থগিত হয়েছে ‘দ্য গ্রেটেস্ট শো অন আর্থ।’ মহামারি করোনাভাইরাসের কারণে এ বছরের অলিম্পিক গেমস পিছিয়ে আগামী বছরে নেওয়া হয়েছে। কিন্তু ২০২১ সালেও বিশ্বের সর্ববৃহৎ ক্রীড়াযজ্ঞ আয়োজন নিয়ে দেখা দিল সংশয়।
প্রবল চাপের মুখে কয়েক দিন আগে এক বছর পেছানো হয় টোকিও অলিম্পিক। গেমস পিছিয়ে আগামী বছরের ২৩ জুলাই শুরুর সিদ্ধান্ত নেয় অলিম্পিক কমিটি। কিন্তু সম্প্রতি করোনাভাইরাস প্রাদুর্ভাবের কারণে আগামী বছর নির্ধারিত সূচিতে অলিম্পিক শুরু করা নিয়েও সংশয় প্রকাশ করলেন খোদ টোকিও অলিম্পিক কমিটির প্রধান তোশিরো মুতো। পরশু এই জাপানি ক্রীড়া সংগঠক বলেছেন, ‘আমার মনে হচ্ছে আগামী বছর জুলাইতে সব নিয়ন্ত্রণে চলে আসবে না। এমন কঠিন পরিস্থিতিতে দাঁড়িয়ে কেউ ভবিষ্যতের নিশ্চয়তা দিতে পারবে না। কাজেই আমরা এখনই নিশ্চিতভাবে কিছু বলতে পারছি না।’
টোকিও অলিম্পিক প্রধান অবশ্য আশা হারাচ্ছেন না, ‘আশা করব মানুষ আগামী বছর যেন করোনাভাইরাসের বিপুল ক্ষতি সামলে ওঠতে পারে। আমরা গেমস এক বছর পিছিয়ে দেওয়ার সিদ্ধান্ত নিয়েছি। কারণ এই সময়ে যেন আমরা আরো কঠোর পরিশ্রম করতে পারি এবং আয়োজন আরো ভালোভাবে করতে পারি।’